**Cântec**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

"Cântă cu mine"! îmi cereai râzând,

Cu palmele îmi mângâiai obrajii.

"Cântă cu mine"! îmi spuneai plângând...

Atunci, duios mă lăsam pradă vrăjii

Pe care-o culegeam din ochii tăi

Și începeam să murmur o cântare,

Despre o stână și de lupii răi

Care dădeau iama printre mioare.

Apoi, ușor te legănam pe val

De Dunăre albastră, într-o barcă.

Mi se părea aproape ireal

Ce minune țineam în brațe, parcă

Eram noi doi în cântec de poveste.

Dar timpul a zburat, noi ne-am schimbat...

Eu sunt acum cu iarna prinsă-n plete,

Copilul meu... a devenit bărbat !